Kyagulanyi Robert Ssentamu amanyiddwa nga Bobi Wine ye mukulembeze w’ekibiina ekikulemberamu oludda oluvuganya gavumenti ya Uganda. Omwami ono era ayimba ne ku siteegi ng’akozesa amannya ga Bobi Wine. Yatandikawo ekibiina ky’ebyobufuzi ekya National Unity Platform mu nkumi bbiri mu abiri. Ku kakuyege gwe yaliko e Luuka nga kkumi na munaana Ogwekuminoogumu mu nkumi bbiri mu abiri yakwatibwa ng’era kigambibwa nti n’atulugunyizibwa. Okukwatibwa kwe kwavaamu okwekalakaasa okw’amaanyi okwetooloola Uganda yonna ng’abantu abawera ataano mu bana be battibwa. Okulonda kwa bonna mu nkumi bbiri mu abiri mu gumu okwa pulezidenti wa Uganda okwaliwo nga kkumi na nnya ogwolubereberye mu nkumi bbiri mu abiri mu gumu kwali kujjude obutabanguko nga mulimu okwonoona ebintu eby’enjawulo. Akakiiko akaddukanya eby’okulonda kaalangirira Yoweri Kaguta Museveni ng’omuwanguzi, ekintu Bannayuganda kye baali bawakanya, Amerika, n’omukago gwa Bulaaya, n’abakugu mu nsi yonna kye baawakanya. Olw’ettutumu lye, waliwo ne firimu ekoleddwa okulaga olugendo lwe nga bwe lubadde okutuusa lw’atuuse mu kifo ekyo ky’alimu mu byobufuzi bwa Uganda. Firimu eyo eyitibwa “Bobi Wine: pulezidenti w’abantu” Obulamu bwe n’obuyigirize: Kyagulanyi yazaalibwa mu ddwaliro ly’e Nkozi, nnyina gye yali akola ng’omuzaalisa. Yakulira mu nzigotta z’e Kamwokya mu kitundu ky’obukiikakkono bw’obuvanjuba bwa Kampala, ekibuga ekikulu ekya Uganda. Kyagulanyi yasomera mu Kittante Hill School, gye yafunira satifikeeti ye eya siniya eyookuna mu lukumi mu lwenda kyenda mu mukaaga, wamu ne Kololo Senior Secondary School, gye yafunira satifikeeti ye eya siniya eyoomukaaga mu lukumi mu lwenda kyenda mu munaana. Oluvannyuma Kyagulanyi Robert Ssentamu yagenda ku yunivasite y’e Makerere mu Kampala, gye yasomera ebyennyimba, amazina ne katemba, n’atikkirwa ne dipulooma mu nkumi bbiri mu esatu. Mu nkumi bbiri mu kkumi na mukaaga, Kyagulanyi yaddayo mu yunivasite okusoma ddiguli mu by’amateeka mu yunivasite y’ensi yonna mu buvanjuba bwa Afirika. Omulimu gw’okusanyusa abantu; Kyagulanyi yatandika omulimu gw’okuyimba mu ntandikwa y’emyaka gya nkumi bbiri, n’afuna erinnya lya Bobi Rob nga ly’akozesa ku siteegi erinnya eryali lyefaananyiriza ery’ekikatuliki eryamuweebwa erya ‘Robert’ ng’okusikirizibwa kuno yakuggya ku Bob Marley nga naye yali yatuumibwa ‘Robert’. Oluvannyuma yafuna erinnya lya Bobi Wine nga erya siteegi. Ennyimba ze ennyimpi ezaasooka kwaliko; “Akagoma”, “Funtula”, ne “Sunda” ng’ali ne Ziggy Dee ekyamuleetera okumanyikwa mu kisaawe ky’okuyimba mu Uganda. Ennyimba ze abasinga bagamba nti za kidandali, reggae, dancehall, ne afrobeat, ng’ebiseera ebisinga obubaka bubeera ku byetooloodde abantu n’ebibakwatako. Ye yali akulembera ekibinja kya ‘Fire Base Crew’ okutuusa bwe kyasaanawo, oluvannyuma n’atandikawo ekibinja ekipya ekimanyikiddwa nga ‘Ghetto Republic of Uganja. Afulumizza ennyimba ezisoba mu nsanvu mu myaka kkumi n’etaano egisembyeyo. Mu nkumi bbiri mu kkumi na mukaaga, oluyimba lwe “Kiwaani” lwateekebwa mu ffirimu ya Disney eya Queen of Katwe. Ekika ky’ennyimba Bobi Wine z’abadde atera okuyimba zibadde za kika kya ‘Afrobeat’. Ennyimba za Bobi Wine zaali zitundibwa omugenzi Kasiwuukira ng’era ye yafubanga okulaba ng’agenda ku ddaala eddala. Yakikakasa okubeera nga yafuna lisiiti za bukadde nkaaga okuva mu nnyimba ze yatunda mu mwezi gumu okuva ewa Kasiwuukira. Alina omukutu gwa ‘Youtube’ okuli obukadde bw’abantu abasukka mu kkumi abagulaba n’okugugoberera. Ategese ebivvulu n’okusanyusa abantu, mu kwongereza ku ngeri gy’ayingiza ensimbi, y’abadde yeekubiranga obulango, nga bino byonna bimuleetera okuyingiza ensimbi. Alina ne situdiyo ekolera abayimbi ennyimba mw’aggya ssente. Situdiyo ye esangibwa Kamwokya emanyikiddwa nga Fire Base Records. Eŋŋombo ya ‘Bobi Wine Edutainment’: Ekigambo kino kikwata ku kika ky’ennyimba eziyigiriza n’okusomesa. Bobi Wine ye yatandika okukozesa ekigambo kino mu nkumi bbiri mu mukaaga. Ekika ky’ennyimba ez’engeri eno yakitandikawo kusanyusa era nga mw’ayisa obubaka obuyigiriza n’okusomesa, naddala eri abantu abali mu mbeera embi eteeyagaza naddala mu nzigotta za Kampala. Ezimu ku nnyimba ezigwa mu kiti kino mulimu “Ghetto” ng’ali ne Nubian Li, “Obuyonjo,” “Obululu Tebutwawula,” “Time Bomb,” n’endala. Obubaka obuli mu nnyimba zino bugenderera kugenda eri bannabyabufuzi, ng’abakubiriza okufaayo ennyo eri abantu abali mu mbeera embi era nga tebalina abayamba, wamu n’okukubiriza bannansi okubeera ab’obuvunaanyizibwa mu bitundu byabwe gye bawangaalira. Ebintu bye basinga okuteekako essira mu nnyimba zino kuliko, obuyonjo, ebyobulamu naddala mu kuzaala abaana abato, okufuna embuto, abaana abato okufumbirwa, obutabanguko mu maka, akawuka ka mukeneya n’endala. Ennyimba ze zikwata nnyo ku bantu ng’era abajjukiza ekyamukazisaako erinnya ly’omukulembeze w’enzigotta ne kimuyamba okuzimba ekifo eky’amaanyi mu byobufuzi bya Uganda oluvannyuma ne mu mirimu gye. Omulimu gw’okuzannya ffirimu: Kyagulanyi era muzannyi wa ffirimu, ng’asinga kubeera ku za wano mu Uganda. Mu nkumi bbiri mu kkumi, yalondebwa okubeera omu ku bazannyi mu ffirimu ya Cleopatra Kyoheirwe ey’omuzannyo gye bayita Yogera. Mu nkumi bbiri kkumi n’etaano, yalondebwa okukulembera mu ffirimu y’okuyamba eya Twaweza emanyiddwa nga Situka ng’ali ne Hellen Lukoma. Akoze ku ffirimu eziwerako omwali ne Divizionz. Bobi Wine alina pulogulaamu eri ku bulamu bwe eragibwa ku ttiivi eyatuumibwa ‘The Ghetto President.’